A BIZOTTSÁG 739/2007/EK RENDELETE
(2007. június 28.)
a cukorágazat piacának közös szervezését érintő reform keretében átmeneti intézkedések megállapításáról szóló 493/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2006. február 20-i 318/2006/EK tanácsi rendeletre (1) és különösen annak 44. cikkére,
mivel:
(1)
A 318/2006/EK rendelet 1. cikkének (2) bekezdése megállapítja, hogy a cukorágazati termékek tekintetében a gazdasági év október 1-jén kezdődik és szeptember 30-án végződik. A 2006/2007-es gazdasági év azonban 2006. július 1-jén kezdődik és 2007. szeptember 30-án végződik. Időtartama így 15 hónap, nem pedig a hagyományos gazdasági év esetében szokásos 12 hónap.
(2)
A 2006/2007-es gazdasági év időtartamát figyelembe véve a 493/2006/EK bizottsági rendelet (2) 9. cikkének (2) bekezdése átmeneti izoglükózkvótát vezet be annak érdekében, hogy az előző gazdasági évre vonatkozó elosztással megegyező elosztást biztosítson.
(3)
Egyes tagállamok olyan vállalkozásoknak ítélik oda a kvótákat, amelyek melaszból kivont cukrot termelnek. Ez a gazdasági év teljes időtartama alatt végzett, rendszeres termelést jelent, ugyanúgy, mint az izoglükóz esetében. A 2006/2007-es gazdasági évre kiosztott kvóta mennyisége azonban a 318/2006/EK rendelet 7. cikke (2) bekezdésének megfelelően megegyezik a 2005/2006-os gazdasági évre megítélt mennyiséggel. Indokolt e vállalkozásoknak is a 2006/2007-es gazdasági év hosszát figyelembe vevő átmeneti kvótát kiosztani annak érdekében, hogy az említett vállalkozások egyenrangú helyzetbe kerüljenek az izoglükóztermelőkkel.
(4)
A 493/2006/EK rendeletet ennek megfelelően módosítani kell.
(5)
Az e rendeletben meghatározott intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
A 493/2006/EK rendelet 9. cikke a következőképpen módosul:
1.
a rendelet szövege a következő (3a) bekezdéssel egészül ki:
„(3a) A 2006/2007-es gazdasági évben a tagállamok a 318/2006/EK rendelet 7. cikkének (2) bekezdésével összhangban minden kvótával rendelkező vállalkozásnak kiosztják a szóban forgó gazdasági évre vonatkozó cukorkvótát, továbbá e kvóta 25 %-ának megfelelő átmeneti kvótát osztanak ki azon vállalkozások számára, amelyek a kvótát kizárólag melaszból kivont cukor termelésére használták ki. A szóban forgó átmeneti kvóta kizárólag melaszból kivont cukor termelésére használható fel.”;
2.
a (4) bekezdés bevezető szavai helyébe a következő szöveg lép:
„Az (1), (2) és (3a) bekezdésben előírt átmeneti kvóták:”;
3.
a (6) bekezdés helyébe a következő (6) és (7) bekezdés lép:
„(6) A tagállamok tájékoztatják a Bizottságot a következőkről:
a)
2006. július 15-e előtt vállalkozások szerint lebontva az (1), (2) és (3) bekezdés alapján odaítélt átmeneti kvótákról;
b)
2007. június 30-a előtt vállalkozások szerint lebontva a (3a) bekezdés alapján odaítélt átmeneti kvótákról.
(7) A tagállamok ellenőrzési rendszert hoznak létre, és minden szükséges intézkedést megtesznek az (1), (2), (3) és (3a) bekezdésben említett termékek termelési ellenőrzésére, különösen a cukor 2006. január 1. előtt vetett cukorrépának való megfelelését illetően.
A tagállamok 2007. december 31. előtt közlik a Bizottsággal a megtett ellenőrzési intézkedéseket és az azok által elért eredményeket.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. június 28-án.